(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ϟ΄

Παρασκευή, 17 Μαρτίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το Γυμνάσιο Λευκοπηγής Κοζάνης, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:

α) Προς τον Υπουργό Αγροτικής Ανάπτυξης και Τροφίμων, με θέμα: «Εκτεταμένες καταστροφές των εσπεριδοειδών της Αιτωλοακαρνανίας από τον Μαύρο Ακανθώδη Αλευρώδη», σελ.   
 β) Προς τον Υπουργό Εσωτερικών:   
 i. με θέμα: «Τι ακριβώς συνέβη στον γραπτό διαγωνισμό του ΑΣΕΠ 2Γ/2022 και είχε προβλήματα η διαδικασία διεξαγωγής», σελ.   
 ii. με θέμα: «Η τιμητική πολιτογράφηση του Γιασάμ Αγιαβέφε μετά και τα δημοσιεύματα για εμπλοκή του σε παράνομα δίκτυα», σελ.   
 γ) Προς τον Υπουργό Υγείας με θέμα: «Επίσπευση διαδικασιών για την ολοκλήρωση του Τμήματος Φυσικής και Ιατρικής Αποκατάστασης Νεάπολης Λασιθίου», σελ.

ΠΡΟΕΔΡΕΥΩΝ

ΛΑΜΠΡΟΥΛΗΣ Γ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΘΡΑΨΑΝΙΩΤΗΣ Ε. , σελ.   
 ΛΑΜΠΡΟΥΛΗΣ Γ. , σελ.   
  
Β. Επί των επικαίρων ερωτήσεων:  
 ΒΟΡΙΔΗΣ Μ. , σελ.   
 ΓΚΑΓΚΑ Α. , σελ.   
 ΖΑΧΑΡΙΑΔΗΣ Κ. , σελ.   
 ΘΡΑΨΑΝΙΩΤΗΣ Ε. , σελ.   
 ΚΩΝΣΤΑΝΤΟΠΟΥΛΟΣ Δ. , σελ.   
 ΣΤΥΛΙΟΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ϟ΄

Παρασκευή 17 Μαρτίου 2023

Αθήνα, σήμερα στις 17 Μαρτίου 2023, ημέρα Παρασκευή και ώρα 9.17΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΓΕΩΡΓΙΟΥ ΛΑΜΠΡΟΥΛΗ**.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 16-3-2023 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΠΘ΄ συνεδριάσεώς του, της Πέμπτης 16 Μαρτίου 2023 σε ό,τι αφορά την ψήφιση στο σύνολο των σχεδίων νόμου:

1. «Κύρωση του Μνημονίου Συνεργασίας μεταξύ της Κυβέρνησης της Ελληνικής Δημοκρατίας και του Οργανισμού Οικονομικής Συνεργασίας και Ανάπτυξης (ΟΟΣΑ) σχετικά με τη δημιουργία ενός κέντρου του ΟΟΣΑ στην Κρήτη για τον πληθυσμό».

2. «Κύρωση του Εκτελεστικού Προγράμματος Πολιτιστικής Συνεργασίας μεταξύ της Εθνικής Επιτροπής Πολιτισμού και Τεχνών της Δημοκρατίας των Φιλιππίνων και του Υπουργείου Πολιτισμού και Αθλητισμού της Ελληνικής Δημοκρατίας για τα έτη 2022-2025»

3. «Κύρωση της Συμφωνίας Συνεργασίας στους τομείς του Πολιτισμού και της εκπαίδευσης μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας του Μπαγκλαντές».)

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι σήμερα θα συζητηθούν τέσσερις επίκαιρες ερωτήσεις**.**

Ξεκινάμε με τη δέκατη τρίτη με αριθμό 559/13-3-2023 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κινήματος Αλλαγής κ. Δημητρίου Κωνσταντόπουλουπρος τον Υπουργό Αγροτικής Ανάπτυξης και Τροφίμων, με θέμα: «Εκτεταμένες καταστροφές των εσπεριδοειδών της Αιτωλοακαρνανίας από τον μαύρο ακανθώδη αλευρώδη».

Στην ερώτηση θα απαντήσει ο Υφυπουργός Αγροτικής Ανάπτυξης και Τροφίμων, ο κ. Γεώργιος Στύλιος.

Ορίστε, κύριε Κωνσταντόπουλε, έχετε τον λόγο.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, χιλιάδες παραγωγοί εσπεριδοειδών βρίσκονται σε απόγνωση στην Αιτωλοακαρνανία, αλλά και σε ολόκληρη τη χώρα βλέποντας τις σοδειές τους να χάνονται και τα δέντρα τους να καταστρέφονται από τον επιβλαβή οργανισμό μαύρο ακανθώδη αλευρώδη. Πρόκειται για ένα έντομο που κατάγεται από τη νοτιοανατολική Ασία και ήρθε στην Ευρώπη πλήττοντας καλλιέργειες εσπεριδοειδών το 2008 στην Ιταλία και σε περιοχές της Ελλάδας το 2016. Είναι ένας πραγματικός εχθρός για τις καλλιέργειες, καθώς επί της ουσίας εμποδίζει τη φωτοσύνθεση και εν τέλει καταστρέφει τα δέντρα.

Η παρουσία του έχει επιβεβαιωθεί από το Μπενάκειο Φυτοπαθολογικό Ινστιτούτο αλλά και στην Αιτωλοακαρνανία από την αρμόδια Διεύθυνση Αγροτικής Οικονομίας της Περιφέρειας. Και οι δύο διευθύνσεις κρούουν τον κώδωνα του κινδύνου. Χιλιάδες στρέμματα εσπεριδοειδών έχουν προσβληθεί και σοδειές έχουν καταστραφεί στην ευρύτερη περιοχή του Αγρινίου, στην Αβόρανη, στο Παναιτώλιο, στο Καινούργιο, στο Δοκίμι, στις Παππαδάτες Μακρυνείας, στις Οινιάδες και στη Μυρτιά του Δήμου Θέρμου.

Χαρακτηριστικά, μόνο στην Κοινότητα Μυρτιάς του Δήμου Θέρμου έχουν καταστραφεί πάνω από δύο χιλιάδες στρέμματα εσπεριδοειδών και μάλιστα εκατοντάδες καλλιεργητές κινδυνεύουν να χάσουν τις περιουσίες τους και να μην έχουν εισόδημα κατά το τρέχον έτος αλλά και τα επόμενα έτη. Ήδη από το 2021 έχει ανακοινωθεί και υλοποιείται πρόγραμμα σε συνεργασία με το Μπενάκειο Φυτοπαθολογικό Ινστιτούτο, ώστε να βρεθούν και να εισαχθούν κατάλληλα παρασιτοείδη για τη βιολογική αντιμετώπιση του εντόμου, κάτι ωστόσο που ως σήμερα δεν έχει σημειώσει πρόοδο. Οι παραγωγοί βλέπουν τα δέντρα τους να καταστρέφονται και το μοναδικό τους εισόδημα, κύριε Υπουργέ, να χάνεται. Την ίδια στιγμή η εκτεταμένη εξάπλωση στον Νομό Αιτωλοακαρνανίας του μύκητα εξαφανίζει κυριολεκτικά από τους εμπορικούς πάγκους τα πορτοκάλια και οι παραγωγοί εδώ ζητούν λύση από το Υπουργείο. Ήδη ο Δήμος Θέρμου με ομόφωνη απόφαση, που πάρθηκε στο τοπικό συμβούλιο, ζητά την ενεργοποίηση του ΕΛΓΑ και την εκτίμηση των ζημιών και την αποζημίωση των παραγωγών. Γι’ αυτό και σας κατέθεσα την εν λόγω ερώτηση.

Κατόπιν αυτών ερωτάσθε: Ποια είναι τα αποτελέσματα του προγράμματος του Μπενάκειου Φυτοπαθολογικού Ινστιτούτου και γιατί καθυστερεί η εισαγωγή των κατάλληλων φυσικών εχθρών για την αντιμετώπιση του μύκητα αυτού που καταστρέφει καρπό και δέντρα; Ποιος ο σχεδιασμός και οι ενέργειες της αποκατάστασης, στις οποίες πρόκειται να προβεί το Υπουργείο, προκειμένου να αντιμετωπιστούν μέσω της καταβολής σχετικών αποζημιώσεων για τις σοβαρές βλάβες που έχουν υποστεί οι παραγωγοί εσπεριδοειδών που χάνουν τις σοδειές τους και τα δένδρα τους από τον μύκητα;

Σας καταθέτω και την απόφαση του Δημοτικού Συμβουλίου Θέρμου, η οποία όπως ανέφερα, πάρθηκε ομόφωνα.

(Στο σημείο αυτό ο Βουλευτής κ. Δημήτριος Κωνσταντόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Κύριε συνάδελφε, το θέμα που θίγετε είναι σοβαρό και προσπαθούμε να το διαχειριστούμε, διότι στη χώρα μας εμφανίστηκε το 2016 σε περιοχή στη δυτική Ελλάδα και από εκεί και πέρα, στη συνέχεια, παρατηρήθηκε σε αρκετές περιοχές κυρίως στη δυτική Ελλάδα και σε κάποια περιοχή στην Πελοπόννησο και στην Ήπειρο, με συνέπεια να δημιουργεί προβλήματα στην παραγωγή, στην ηρτημένη παραγωγή, στον καρπό, να μην είναι εμπορεύσιμος, να μην μπορεί να γίνει φωτοσύνθεση έτσι όπως πρέπει.

Να πω λίγα λόγια, για να καταλάβει και ο κόσμος και να ακούσει τι είναι ο αλευρώδης και τι έχει γίνει. Αποτελεί, λοιπόν, έναν ενωσιακό επιβλαβή οργανισμό καραντίνας. Πρόκειται για πολυφάγο εχθρό που χρειάζεται πρόληψη, πρόβλεψη και προσοχή. Τα έντομά του καταστρέφουν τους καρπούς και προκαλούν μεγάλη ζημιά στην παραγωγή των εσπεριδοειδών που είναι αγορά με πολλά έσοδα για τη χώρα μας. Εκτιμάται ότι πάνω από 1 δισ. τον χρόνο είναι ο τζίρος που γίνεται από τα εσπεριδοειδή στην πατρίδα μας.

Για να μην κάνω ανάλυση του τι συμβαίνει, τι ακριβώς γίνεται με τον μύκητα, πάω στους τρόπους καταπολέμησής του. Η καταπολέμησή του είναι δύσκολη, γιατί δεν υπάρχουν αποτελεσματικά ιθαγενή ωφέλιμα έντομα και δυστυχώς η μη ορθή χρήση των εντομοκτόνων μπορεί να προκαλέσει ζημιά στην καλλιέργεια και να έχουμε το ακριβώς αντίθετο αποτέλεσμα από αυτό που επιθυμούμε, δηλαδή να πολλαπλασιάζεται ο μύκητας, ενώ εμείς προσπαθούμε να τον περιορίσουμε. Η μόνιμη και αποτελεσματική αντιμετώπιση του συγκεκριμένου εντόμου μπορεί να επιτευχθεί μόνο με κλασική και στοχευμένη βιολογική καταπολέμηση. Γι’ αυτό τον λόγο, όπως είπατε και εσείς, υπάρχει ερευνητικό πρόγραμμα το οποίο χρηματοδοτείται από το Υπουργείο μας από το 2021 και εκτελείται από το Μπενάκειο Φυτοπαθολογικό Ινστιτούτο.

Στα πλαίσια του συγκεκριμένου προγράμματος υπάρχει συνεργασία με άλλες χώρες, όπως είναι οι ΗΠΑ, η Ιαπωνία, το Βιετνάμ. Υπήρξε μάλιστα κλιμάκιο, το οποίο πήγε στις ΗΠΑ, σε συγκεκριμένη περιοχή, στη Χαβάη. Προσπάθησαν αυτοί να παράξουν τα παραισθησιογόνα έντομα. Δεν τα κατάφεραν στο εργαστήριο. Συνεχίζονται αυτές οι έρευνες στη Νήσο Γκουάμ και έχει γίνει επικοινωνία με την Ιαπωνία και συνεχίζουμε, γιατί το πρόγραμμα έχει διάρκεια τριών χρόνων και είμαστε στα μέσα υλοποίησης του προγράμματος.

Αυτά είναι τα αποτελέσματα μέχρι σήμερα. Στη δευτερολογία μου θα σας πω τι δυνατότητες έχουμε και πώς έχουμε προετοιμαστεί για όλα τα ενδεχόμενα.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Υπουργέ.

Κύριε Κωνσταντόπουλε, έχετε τον λόγο για τη δευτερολογία σας.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:**  Κύριε Υπουργέ, σας άκουσα με προσοχή. Θα έλεγα, λοιπόν, ότι εδώ το πρόβλημα είναι πολύ-πολύ εκτεταμένο. Γι’ αυτό, είναι άμεση ανάγκη ο ΕΛΓΑ να αποστείλει συνεργεία. Το πρόβλημα είναι σοβαρό. Είναι άμεση ανάγκη ο ΕΛΓΑ να αποστείλει συνεργεία που πρώτον, θα διενεργήσουν αυτοψίες στις περιοχές της Αιτωλοακαρνανίας που έχουν πληγεί από τη δράση του επιβλαβούς αυτού οργανισμού.

Δεύτερον, θα καταγράψουν την απώλεια της παραγωγής στα εσπεριδοειδή, διότι οι ζημιές στα χωριά της Τριχωνίδας και ιδιαίτερα στις γεωργικές εκμεταλλεύσεις της Κοινότητας Μυρτιάς του Δήμου Θέρμου είναι τεράστιες. Δύο χιλιάδες στρέμματα έχουν καταστραφεί. Η παραγωγή δε, είναι σε αδιέξοδο. Κινδυνεύουν να χάσουν, θα έλεγα, ολοσχερώς την περιουσία τους.

Επίσης, πρέπει να τονιστεί ότι εκτός από τα εσπεριδοειδή που αντιμετωπίζουν τεράστιο πρόβλημα, το έντομο αυτό προσβάλλει και άλλα φυτά, όπως τα κλήματα -δηλαδή, τα αμπέλια- και προσβάλλει την αχλαδιά, τον λωτό, αλλά και είδη καλλιεργούμενων φυτών, όπως το αβοκάντο, την κυδωνιά και καλλωπιστικά φυτά, όπως και κάποια είδη τριανταφυλλιάς.

Το συγκεκριμένο έντομο πετά σε κοντινές αποστάσεις με τη βοήθεια του ανέμου, ενώ η διασπορά του σε μεγαλύτερες αποστάσεις γίνεται είτε με τη μεταφορά του φυτικού υλικού, είτε με την προσκόλληση εντόμων πάνω σε ανθρώπους, φορτία και οχήματα. Δηλαδή, ενδέχεται να βρίσκεται ακόμα και σε κήπους, σε πάρκα ή σε οποιαδήποτε φυσική βλάστηση εντός του αστικού ιστού.

Το πρόβλημα, λοιπόν, πρέπει να αντιμετωπιστεί προτού η κατάσταση ξεφύγει και είναι στη συνέχεια ανεξέλεγκτη.

Η χρήση των διαθέσιμων εντομοκτόνων, όπως και εσείς αναφέρατε σωστά δεν δίνει καλά αποτελέσματα, γιατί ταυτόχρονα η λανθασμένη εντατική χρήση τους επιβαρύνει ιδιαίτερα το περιβάλλον και οδηγεί σε έξαρση άλλων επιβλαβών οργανισμών, λόγω της θανάτωσης των ωφέλιμων εντόμων που παρασιτούν σε βάρος τους.

Ωστόσο, για το συγκεκριμένο είδος δεν υπάρχουν στη χώρα μας ικανοί και αποτελεσματικοί φυσικοί εχθροί που θα καταπολεμήσουν αποτελεσματικά το εν λόγω έντομο. Μόνιμη και αποτελεσματική αντιμετώπιση στα έργο αυτό μπορεί να επιτευχθεί μόνο μέσω της κλασικής και στοχευμένης βιολογικής καταπολέμησης. Η εισαγωγή και η εξαπόλυση παρασιτοειδών έχει εφαρμοστεί με επιτυχία σε άλλες περιοχές ανά τον κόσμο, όπως στην Ιαπωνία, στο Μεξικό, στη Φλόριντα, στο Τέξας, στη Μινεσότα των ΗΠΑ, όπου και εκεί έχει εισβάλλει ο εν λόγω οργανισμός και για τον λόγο αυτό ζητήθηκε από το Μπενάκειο Φυτοπαθολογικό Ινστιτούτο η εκπόνηση ερευνητικού προγράμματος με τίτλο: «Περιορισμός της εξάπλωσης του μαύρου ακανθώδους αλευρώδη».

Το πρόβλημα, λοιπόν, σήμερα με το τεχνικό δελτίο περιλαμβάνει, πρώτον, χαρτογράφηση προσβεβλημένων περιοχών. Δεύτερον, εισαγωγή των παρασιτοειδών από ερευνητικά κέντρα. Τρίτον, διατήρηση και αναπαραγωγή τους σε θερμοκήπια καραντίνας και τέταρτον, πειράματα για να διαπιστωθεί αν τα παρασιτοειδή βλάπτουν άλλα ωφέλιμα είδη, καθώς επίσης και εξαπόλυση παρασιτοειδών στους τόπους προσβολής, παρακολούθηση και αξιολόγηση.

Η υλοποίηση, ωστόσο, κύριε Υπουργέ, του συγκεκριμένου προγράμματος φαίνεται να καθυστερεί με τους παραγωγούς να χάνουν μέρα με τη μέρα τον καρπό και το δέντρο τους. Γι’ αυτό χρειάζεται άμεση παρέμβαση από εσάς και ενεργοποίηση του Υπουργείου σας.

Κύριε Υπουργέ, εν κατακλείδι, ο πρωτογενής τομέας χρειάζεται θωράκιση και ο Έλληνας αγρότης και η Ελληνίδα αγρότισσα ουσιαστική στήριξη. Η ενεργειακή κρίση, η ακρίβεια, η αύξηση του κόστους παραγωγής, οι ανατιμήσεις σε λιπάσματα και αγροτοεφόδια έχουν φέρει σε αδιέξοδο τον κόσμο του πρωτογενούς τομέα. Οποιαδήποτε επιπλέον αποσταθεροποίηση, όπως αυτή που προέρχεται από το εν λόγω έντομο που ανέφερα, που καταστρέφει δέντρα και σοδειές, προκαλεί οικονομική ασφυξία στους αγρότες, τους οποίους αγρότες τους βάζει στη μέγγενη.

Πρέπει, λοιπόν, να βρεθεί ο τρόπος να αποζημιωθούν άμεσα οι παραγωγοί των εσπεριδοειδών της Αιτωλοακαρνανίας και όπου αλλού υπάρχει πρόβλημα, διότι βρίσκονται αντιμέτωποι με την ολική καταστροφή, χάνοντας, όπως είπα, σοδειές και περιουσία.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστώ.

Κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Κύριε συνάδελφε, συμφωνούμε ότι η αντιμετώπιση του συγκεκριμένου μύκητα είναι, κατ’ αρχήν, τεχνική και επιστημονική. Δυστυχώς, δεν έχουμε αυτήν τη στιγμή τον θηρευτή, το έντομο που θα μπορούσε να καταπολεμήσει τον μύκητα.

Άρα, πώς κινούμαστε από εδώ και στο εξής; Πρώτον, όπως είπατε και εσείς, υπάρχει το πρόγραμμα που χρηματοδοτείται από το Υπουργείο μας και εκτελείται από το Μπενάκειο. Καταγράφω και συμφωνώ μαζί σας, ότι πρέπει να ενισχύσουμε το συγκεκριμένο πρόγραμμα και να ψάξουμε και για άλλους τρόπους χρηματοδότησής του και δεύτερον, να απευθυνθούμε και στα υπόλοιπα εργαστήρια που υπάρχουν στα πανεπιστήμια στη χώρα, να αξιοποιήσουμε τυχόν αποτελέσματα από πειράματα και μελέτες τους, που θα συμβάλουν να έχουμε ένα αίσιο αποτέλεσμα, για να βρούμε αυτό το οποίο τεχνικά ψάχνουμε.

Όσον αφορά τα υπόλοιπα, η νέα ΚΑΠ, το στρατηγικό σχέδιο μας δίνει τη δυνατότητα μέσα από τα προγράμματα για το κλίμα, το περιβάλλον και την καλή διαβίωση των ζώων, τα γνωστά eco-schemes, αλλά και μέσω των περιβαλλοντολογικών, κλιματικών και άλλων δεσμεύσεων διαχείρισης να χρηματοδοτήσουμε τους τρόπους καταπολέμησης του μύκητα, αρκεί να βρεθεί αυτός ο τρόπος και να εγγραφεί στον κατάλογο των μεθόδων με τις οποίες μπορούμε να πολεμήσουμε ένα μύκητα. Είμαστε έτοιμοι, δηλαδή, έχουμε τα χρηματοδοτικά εργαλεία σε περίπτωση που μπορέσουμε και βρούμε το συγκεκριμένο θηρευτή.

Τι άλλα μέτρα μπορούν αυτήν τη στιγμή να κάνουν οι παραγωγοί μας; Επέμβαση με ήπια και επιτρεπόμενα για την καλλιέργεια και τον χώρο φυτοπροστατευτικά προϊόντα στα ήπια εντομοκτόνα, όπως είναι το παραφινικό λάδι, που είναι και χαμηλού κόστους.

Υπάρχουν, επίσης, σχέδια, όπως είναι το κλάδεμα, η καύση των άρρωστων κλάδων τον χειμώνα, πριν την εμφάνιση των πτερωτών μορφών. Απαιτείται, βέβαια, η συνεχής παρακολούθηση από τους ίδιους τους παραγωγούς, η καταγραφή από τις ΔΑΟΚ της χώρας. Θα στείλουμε σχετική εγκύκλιο και αναφορά στις περιοχές είτε να έχουν την προσοχή τους και να ενημερώνουν το Υπουργείο για την εμφάνιση του μύκητα, αλλά και να ενημερώνουν και τους αγρότες και τους παραγωγούς πώς μπορούν να το διαχειριστούν, δηλαδή, με το κόψιμο των κλαδιών που έχουν τον μύκητα, με καύση, με χρήση υγιούς πιστοποιημένου πολλαπλασιαστικού υλικού, με αποφυγή μετακίνησης του μολυσμένου φυτικού υλικού, με κλάδεμα, με κλασική βιολογική καταπολέμηση που έχει εφαρμοστεί στον εριώδη αλευρώδη, κύριε Πρόεδρε, με πραγματοποίηση ελέγχων από φυτοϋγειονομικές υπηρεσίες από τον Μάιο μέχρι τον Οκτώβριο και με μια σειρά από άλλες δράσεις.

Τώρα, σε σχέση με την αποζημίωση, το γνωρίζετε και εσείς και οι παραγωγοί ότι δεν προβλέπεται στον κανονισμό του ΕΛΓΑ η αποζημίωση για τον συγκεκριμένο μύκητα, διότι είναι δευτερογενές αίτιο απ’ αυτά τα αίτια που προβλέπει ο κανονισμός του ΕΛΓΑ. Υπάρχει, όμως, άλλη διέξοδος, αφού δεν μπορούμε από τον ΕΛΓΑ να στηρίξουμε τους παραγωγούς; Υπάρχουν οι κρατικές οικονομικές ενισχύσεις. Είναι στη διάθεση των ΔΑΟΚ οι υπηρεσίες και τα συνεργεία του ΕΛΓΑ να βοηθήσουν, ούτως ώστε να γίνει η καταγραφή της ζημιάς και του φαινομένου -το λέω και από εδώ επίσημα- ούτως ώστε να συγκεντρώσουμε τα αποτελέσματα, για να μπορέσουμε να πάμε μέσα από το κανάλι, από τον δρόμο των κρατικών οικονομικών ενισχύσεων.

Σε κάθε περίπτωση να ξέρετε, ότι το ζήτημα είναι ψηλά στη θεματολογία των ζητημάτων που προσπαθούμε να διαχειριστούμε και να αντιμετωπίσουμε στο Υπουργείο και κάθε μέρα είμαστε εκεί για να ακούσουμε και καινούργιες σκέψεις και προτάσεις, αλλά και για να πάρουμε πρωτοβουλίες ώστε να μπορέσουμε να έχουμε ένα καλό αποτέλεσμα και να δώσουμε μια λύση στο πρόβλημα στους παραγωγούς μας. Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον Υπουργό.

Συνεχίζουμε με δύο επίκαιρες ερωτήσεις προς το Υπουργείο Εσωτερικών. Και οι δύο ερωτήσεις έχουν κατατεθεί από τον ίδιο Βουλευτή, τον κ. Ζαχαριάδη.

Ξεκινούμε με την πρώτη με αριθμό 544/10-3-2023 επίκαιρη ερώτηση πρώτου κύκλου του Βουλευτή Β1΄ Βόρειου Τομέα Αθηνών του Συνασπισμού Ριζοσπαστικής Αριστεράς κ. Κωνσταντίνου Ζαχαριάδη προς τον Υπουργό Εσωτερικών, με θέμα: «Τι ακριβώς συνέβη στον γραπτό διαγωνισμό του ΑΣΕΠ 2Γ/2022 και είχε προβλήματα η διαδικασία διεξαγωγής».

Θα απαντήσει και στις δύο ερωτήσεις ο Υπουργός Εσωτερικών κ. Βορίδης.

Κύριε Ζαχαριάδη, έχετε τον λόγο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Πρόεδρε, σας ευχαριστώ.

Κύριε Υπουργέ, και να πω ότι δεν τα είχα πει και με επίκαιρη ερώτηση στη Βουλή και με ανακοινώσεις και με αναφορές σε ραδιόφωνα και τηλεοράσεις; Σας είχαμε προειδοποιήσει μην κάνετε προεκλογικού χαρακτήρα διαγωνισμό, τη διαδικασία του ΑΣΕΠ. Οργανώστε το, φτιάξτε το, να συμβάλουμε όλοι. Καμμία πτέρυγα της Βουλής ποτέ δεν έχει αμφισβητήσει -μιλώ για το κόμμα μου- το κύρος και την αξιοπιστία του οργανισμού και καταφέρατε και σε αυτό να αποτύχετε.

Προσήλθαν από τους εκατόν οκτώ χιλιάδες που είχαν δηλώσει, εβδομήντα εφτά χιλιάδες σε πεντακόσια είκοσι επτά κέντρα και ακούστε κύριε Βορίδη, τι έγινε. Πρώτον, υπάρχουν καταγγελίες για καθυστερήσεις και αδικαιολόγητες διαφοροποιήσεις στην ώρα παράδοσης θεμάτων. Δόθηκε χρονική παράταση, ενώ κάποιοι από τους υποψηφίους είχαν αποχωρήσει από την αίθουσα. Καταγγέλθηκε μέχρι ότι υπήρχαν και κινητά τηλέφωνα, που μπορούν να δημιουργήσουν ένα θέμα διαβλητότητας στη διαδικασία.

Μα, το χειρότερο απ’ όλα είναι ότι δεν φωτοτυπήθηκαν σωστά τα θέματα και εκ των υστέρων η επιτροπή των θεμάτων παίρνει τις δεκαεπτά από τις εκατό απαντήσεις ως σωστές.

Εντάξει, μην επικαλεστείτε την ανεξαρτησία του ΑΣΕΠ. Μην έρθετε εδώ να πείτε δεν φταίω. Εκεί που έχει ευθύνη το ΑΣΕΠ, να δούμε ποια είναι η ευθύνη του ΑΣΕΠ. Εκεί που έχει ευθύνη το Υπουργείο Παιδείας, γιατί το Υπουργείο Παιδείας πρέπει να έχει μια ευθύνη, να δούμε που έχει το Υπουργείο Παιδείας. Αλλά το Υπουργείο Εσωτερικών, που πρέπει να έχει τη βασική ευθύνη διοργάνωσης αυτής της διαδικασίας, που επιτηρεί, που επιβλέπει, δεν έχει ευθύνη;

Μην πείτε και εσείς, κύριε Βορίδη, -δεν το έχετε κάνει ποτέ- «Δεν ήξερα». Και κυρίως μην πείτε ότι φταίμε όλοι μαζί. Διότι το ψηφιακό κράτος, η «Ελλάδα 2.0», δεν μπορεί να βγάλει ούτε φωτοτυπίες. Αυτή είναι η πραγματικότητα. Και ταλαιπωρείτε έναν σωρό κόσμο με αυτό τον τρόπο και σε συνέχεια του τι είχε γίνει στον προηγούμενο διαγωνισμό της ΑΑΔΕ. Δύο διαγωνισμοί σε σύντομη χρονική περίοδο που τους συζητάμε στη Βουλή, ενώ δεν θα έπρεπε να λέει κανείς τίποτα.

Κύριε Πρόεδρε, ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Βορίδη, έχετε τον λόγο για την πρωτολογία σας.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Να υποθέσω ότι γνωρίζετε ότι είναι το ΑΣΕΠ συνταγματικά κατοχυρωμένη αρχή και να υποθέσω, επίσης, ότι γνωρίζετε ότι το Υπουργείο Εσωτερικών δεν έχει απολύτως καμμία σχέση με το ΑΣΕΠ. Να υποθέσω ότι γνωρίζετε ότι δεν επιτρέπεται να έχουμε οποιαδήποτε σχέση και επίσης ότι δεν ασκούμε εποπτεία.

Υποθέτω ότι τα ξέρετε αυτά και δεν χρειάζεται να σας διευκρινίσω ότι ούτε επιλογές κάνουμε για τα θέματα, ούτε επιλογές για τον αριθμό των εξεταστικών κέντρων, ούτε επιλογές για την υφή της ύλης, ούτε για το περιεχόμενό τους, ούτε για τον τρόπο μετάδοσης, ούτε για τον τρόπο διανομής των θεμάτων, ούτε για τον τρόπο επιλογής των αιθουσών. Δεν έχει καμμία σχέση το Υπουργείου Εσωτερικών με αυτό. Δεν έχει καμμία σχέση η Κυβέρνηση με αυτά.

Δεν έχει καμμία σχέση το Υπουργείο Εσωτερικών με αυτό. Δεν έχει καμμία σχέση η Κυβέρνηση με αυτά. Γιατί δεν έχει σχέση;

Επειδή με ρωτάτε κιόλας και δεν είναι δυνατόν να μην ξέρετε, όχι απλώς δεν ξέρω, επιλέγω να μην ξέρω, δεν θέλω να ξέρω, δεν πρέπει να ξέρω, γιατί αλλιώς, πράγματι, θα ήμασταν, κύριε Ζαχαριάδη, και εσείς και εμείς εκτεθειμένοι σε μια κριτική παρέμβαση σε μια διαδικασία που ο νομοθέτης σωστά τη θέλησε απολύτως ακέραιη και αδιάβλητη.

Τώρα μπορείτε να με ρωτήσετε το εξής: Θα μπορούσε να είναι μια ενδιαφέρουσα σκέψη για τις ανεξάρτητες αρχές: Οι ανεξάρτητες αρχές, δηλαδή, δεν δίνουν λογαριασμό σε κανέναν; Δεν θα έρθουν να μας πουν τι έχει γίνει και τι δεν έχει γίνει;

Τώρα εδώ υπάρχουν προβλέψεις και θα έπρεπε να είστε σχετικώς ενημερωμένος, γιατί πια δεν είστε νέος Βουλευτής για να σας συγχωρούνται τέτοιου είδους άγνοιες. Στο 138Α του Κανονισμού της Βουλής αναφέρεται: «Κάθε ανεξάρτητη αρχή, κατοχυρωμένη ή συσταθείσα, υποβάλλει στον Πρόεδρο της Βουλής έκθεση πεπραγμένων. Κοινοβουλευτικός έλεγχος για τις ανεξάρτητες αρχές ασκείται στην Επιτροπή Θεσμών και Διαφάνειας».

Έχετε τη δυνατότητα στη Θεσμών και Διαφάνειας για τα ζητήματα που θέτετε να φωνάξετε τον πρόεδρο της αρχής να σας δώσει διευκρινίσεις, αν θεωρείτε ότι δεν σας έχουν καλύψει οι διευκρινίσεις που έχει δώσει. Όμως, στον Υπουργό Εσωτερικών δεν πρέπει να ρωτάτε τέτοια πράγματα για τον απλούστατο λόγο ότι δεν έχει καμμία σχέση με αυτή την υπόθεση. Η μόνη επιλογή που έχει κάνει το Υπουργείο Εσωτερικών είναι η νομοθετική επιλογή του γραπτού διαγωνισμού. Τελεία και παύλα! Ούτε τον χρόνο της διεξαγωγής του καθόρισε. Τίποτε δεν έχει καθορίσει το Υπουργείο Εσωτερικών.

Άρα στην πραγματικότητα όλα αυτά τα οποία ρωτάτε, για να είστε θεσμικά ορθός, όπως φαντάζομαι σας ενδιαφέρει -δεν είμαι και βέβαιος, αλλά υποθέτω ότι σας ενδιαφέρει- έτσι όπως τα ρωτάτε, να πάτε στο κατάλληλο όργανο να τα ρωτήσετε -μιλώ κοινοβουλευτικά-, που είναι η Επιτροπή Θεσμών και Διαφάνειας, και στον κατάλληλο θεσμό να τα ρωτήσετε, που είναι ο ΑΣΕΠ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Ζαχαριάδη, έχετε τον λόγο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Ευχαριστώ, κύριε Πρόεδρε.

Κύριε Βορίδη, είναι πάρα πολύ ενδιαφέρον αυτό το οποίο κάνετε, στον μισό κοινοβουλευτικό έλεγχο τον οποίο σας ασκώ εκ μέρους της Αξιωματικής Αντιπολίτευσης είτε να δηλώνετε αναρμόδιος είτε να με παραπέμπετε αλλού είτε να με νουθετείτε πώς θα ασκώ τον κοινοβουλευτικό έλεγχο. Σύντομα θα βρεθείτε στα έδρανα της Αξιωματικής Αντιπολίτευσης και πιστεύω ο τότε Αρχηγός του κόμματός σας να σας έχει αρμόδιο τομεάρχη για να δούμε πόσο καλό και σωστό κοινοβουλευτικό έλεγχο θα κάνετε.

Γιατί το κάνω εγώ αυτό το σχόλιο, κύριε Βορίδη; Όχι για να σας πω ότι θα χάσετε τις εκλογές κ.λπ. -αυτά έχετε ενημερωθεί, τα ξέρετε- αλλά για να πω ότι έχετε ευθύνη. Εγώ δεν είπα ότι δεν έχει ευθύνη το ΑΣΕΠ. Δεν είπα ότι δεν έχει ευθύνη ενδεχομένως το Υπουργείο Παιδείας, αλλά τη συνολική εποπτεία, τη διαδικασία και τον προγραμματισμό έχετε ευθύνη και εσείς και το Κοινοβούλιο και όλοι μας να τη διασφαλίζετε.

Σας λέω, λοιπόν, ότι είστε ο καθ’ ύλην αρμόδιος Υπουργός του κράτους, στο πιο βαρύ και θεσμικό Υπουργείο. Πήγαν εβδομήντα επτά χιλιάδες άνθρωποι να δώσουν εξετάσεις. Την προηγούμενη φορά στον διαγωνισμό της ΑΑΔΕ πήγαν κάποιες χιλιάδες. Υπάρχει θέμα, υπάρχει κενό, υπάρχει ανασφάλεια ως προς τη διαδικασία. Εσείς ως προς αυτά, πέρα από το να λέτε «πηγαίνετε στην Επιτροπή Θεσμών και Διαφάνειας, πάρτε τον πρόεδρο του ΑΣΕΠ ένα τηλέφωνο να σας πει τι λέει, παρακολουθήστε τον στη δημόσια τηλεόραση που βγαίνει και κάνει δηλώσεις», έχετε να πείτε κάτι, έχετε θέση; Η Αντιπολίτευση έχει αυτή τη θέση. Εσείς είστε αναρμόδιος. ΄Ως Συμπολίτευση έχετε θέση ή κατακρίνετε εμένα επειδή έχω θέση; Διαπιστώνετε πρόβλημα; Έχετε κάτι να πείτε στον κόσμο αυτόν που πήγε και προετοιμάστηκε για τις εξετάσεις;

Με συγχωρείται πάρα πολύ. Αυτός ο διαγωνισμός ήταν προγραμματισμένος να γίνει με βάση τον δικό σας νόμο το φθινόπωρο του 2022 και φτάσαμε να γίνει τον μήνα, τη βδομάδα που με βάση κυβερνητικές διαρροές, θα προκηρύσσονταν οι εκλογές, αν δεν είχε γίνει αυτό το συγκλονιστικό δυστύχημα στα Τέμπη.

Εντάξει τώρα, έχετε μια ευφράδεια λόγου, έχετε μια νομική κατάρτιση, μία εμπειρία, αλλά έχουμε και εμείς μια πολιτική διαίσθηση και ο κόσμος που μας παρακολουθεί. Δεν είμαστε ανόητοι. Όταν γίνεται διαγωνισμός του ΑΣΕΠ στις 4 Μάρτη με προγραμματισμένες εκλογές στις 9 Απρίλη, ε, είναι τι κάνει νιάου, νιάου στα κεραμίδια, εκτός αν μου πείτε ότι έτυχε. Έτυχε!

Εν πάση περιπτώσει, εγώ θα το βγάλω τίτλο αυτό, ότι όσον αφορά τον διαγωνισμό ΑΣΕΠ 2Γ/2022, δεν ξέρω, επιλέγω να μην ξέρω. Θα είναι σε τρεις μήνες κάποιος άλλος στη θέση σας, που και να ξέρει και να επιλέγει να ξέρει και να μην επιτρέπει να γίνονται τέτοια πράγματα και να ταλαιπωρούνται δεκάδες χιλιάδες πολίτες. Δήλωσαν εκατοντάδες, δεκαεπτά από τα εκατό θέματα τα πήραν σωστά, επειδή δεν έβγαλαν φωτοτυπίες και μου λέτε στη Βουλή «δεν ξέρω».

Τι θα γινόταν, κύριε Βορίδη, αν κάνατε εσείς την ερώτηση και ήταν Υπουργός Εσωτερικών κάποιος που είχε τοποθετήσει ο Αλέξης Τσίπρας; Δεν θα ρωτούσατε κάτω από το έδρανο, θα χοροπηδούσατε πάνω στο έδρανο. Αυτό θα κάνατε. Αυτά κάνατε.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Βορίδη, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε Ζαχαριάδη, συγκρίνετε κοινοβουλευτικές συμπεριφορές, καλά κάνετε. Έχω κάνει Τομεάρχης Εσωτερικών στην αντιπολίτευση τέσσερα χρόνια. Αυτά που κάνετε εσείς δεν τα έκανα ποτέ. Αυτά που έρχεστε τώρα και θέτετε εγώ δεν τα έκανα ποτέ. Γιατί; Γιατί απλούστατα ξέρω τις διαδικασίες και ξέρω και τη λειτουργία της δημοκρατίας και ξέρω ότι όλα δεν είναι ένα και ξέρω ότι έχουμε τις ανεξάρτητες αρχές, ακριβώς για να μην επιτρέπεται στην εκτελεστική εξουσία να παρεμβαίνει στο έργο τους και ξέρω ότι έγινε το ΑΣΕΠ, ακριβώς για να διαφυλάσσει το αδιάβλητο, το ακέραιο και το αποπολιτικοποιημένο της διαδικασίας επιλογής προσωπικού στο δημόσιο.

Τι έρχεστε εσείς και λέτε; Ο επόμενος Υπουργός -φιλοδοξείτε να είναι κάποιος από τον ΣΥΡΙΖΑ- και θα ξέρει και θα λέει. Τι ακριβώς θα ξέρει και τι θα λέει; Θα παρεμβαίνει στη διοργάνωση των εξετάσεων; Τι ακριβώς θα ξέρει; Θα ξέρει την επιλογή των θεμάτων; Τι ακριβώς θα ξέρει; Θα ξέρει αν τα θέματα θα έχουν τον άλφα ή τον βήτα χαρακτήρα; Τι θέλετε να ξέρει ο Υπουργός των Εσωτερικών για τον διαγωνισμό; Γιατί αυτό είναι που μαρτυρά ξανά την αντίληψή σας.

Και προσέξτε, τώρα κάνετε μικροπολιτική. Γιατί; Διότι δεν πάτε να κάνετε την κανονική κοινοβουλευτική δουλειά που πρέπει να κάνετε, γιατί δεν σας λέει πουθενά ούτε το Σύνταγμα ούτε ο Κανονισμός ότι δεν μπορείτε να ασκήσετε κοινοβουλευτικό έλεγχο. Ναι, εσάς δεν σας ενδιαφέρει να ασκήσετε κοινοβουλευτικό έλεγχο στο ΑΣΕΠ. Τι να σας πει τώρα ο πρόεδρος του ΑΣΕΠ! Σας ενδιαφέρει να κάνουμε μικροπολιτική αντιπαράθεση εδώ, για να πείτε «ο Βορίδης φταίει, η Κυβέρνηση φταίει» για κάτι για το οποίο δεν έχει επιλέξει τίποτε η Κυβέρνηση.

Παρεμπιπτόντως, ούτε την ημερομηνία, κύριε Ζαχαριάδη, ούτε την ημερομηνία! Διότι πράγματι η Κυβέρνηση θα ήθελε να έχει γίνει πολύ πιο γρήγορα αυτός ο διαγωνισμός. Και αυτό επιλογή του ΑΣΕΠ ήταν!

Άρα, λοιπόν, αφήνω αυτά τα οποία τα λέτε ξανά και τα επαναλαμβάνετε και βλέπω και αναπαράγονται και από φιλικές εφημερίδες, ότι δήθεν λέει «αυτός ο διαγωνισμός οδήγησε σε ομηρία και γίνεται για λόγους πολιτικής εκμεταλλεύσεως». Σας το έχω ρωτήσει τριάντα φορές, θα σας το ρωτήσω τριάντα μία: Δηλαδή, εσείς πιστεύετε ότι αυτοί οι άνθρωποι, οι οποίοι συμμετείχαν σε έναν αδιάβλητο και ακέραιο διαγωνισμό για την πρόσληψη προσωπικού, χρωστάνε κάτι στην Κυβέρνηση ή χρωστάνε κάτι στην Αντιπολίτευση; Γι’ αυτό ακριβώς έχουν γίνει αδιάβλητες αυτές οι διαδικασίες, για να μη χρωστάνε τίποτε αυτοί οι άνθρωποι.

Αυτή, όμως, όλη σας η εξιστόρηση, όλη σας η ανάλυση για τον διαγωνισμό και τις προσλήψεις φανερώνει την αντίληψή σας για μία ακόμη φορά, κύριε Ζαχαριάδη, την αντίληψη του χώρου σας. Φανερώνει την αντίληψη του χώρου σας για το κράτος, για τον τρόπο με τον οποίο πρέπει να γίνονται οι προσλήψεις. Φανερώνει την αντίληψή σας για την απόπειρα χειραγώγησης που θέλετε να κάνετε και βεβαίως, μιας και αναφέρατε και τις εκλογές, ναι, προφανώς και αυτή η αντίληψη στην οποία αναφέρεστε τώρα δηλώνει το αύριο, ουσιαστικά σήμερα δηλώσατε ότι θα παρεμβαίνετε στο ΑΣΕΠ, ότι θα ελέγχετε το ΑΣΕΠ, ότι θα του λέτε τι να κάνει του ΑΣΕΠ, ότι δήθεν θα εποπτεύετε το ΑΣΕΠ.

Χρησιμοποιήσατε τη λέξη «εποπτεία».

Όχι, κύριε Ζαχαριάδη! Απαγορεύεται και η εποπτεία στο ΑΣΕΠ. Γι’ αυτό είναι ανεξάρτητη αρχή, για να μην την εποπτεύει κανένας Υπουργός Εσωτερικών! Όμως, αυτή είναι η αντίληψή σας. Και αυτή η επικίνδυνη αντίληψη θα κριθεί βεβαίως και στις εκλογές.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Πριν περάσουμε στην επόμενη επίκαιρη ερώτηση, επιτρέψτε μου να κάνω μια ανακοίνωση.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα τρεις μαθήτριες και μαθητές και τέσσερις συνοδοί εκπαιδευτικοί από το Γυμνάσιο Λευκοπηγής Κοζάνης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Συνεχίζουμε με τη δέκατη με αριθμό 561/13-3-2023 επίκαιρη ερώτηση δεύτερου κύκλου του Βουλευτή Β1΄ Βόρειου Τομέα Αθηνών του Συνασπισμού Ριζοσπαστικής Αριστεράς κ. Κωνσταντίνου Ζαχαριάδη προς τον Υπουργό Εσωτερικών, με θέμα: «Η τιμητική πολιτογράφηση του Γιασάμ Αγιαβέφε μετά και τα δημοσιεύματα για εμπλοκή του σε παράνομα δίκτυα».

Ορίστε, κύριε Ζαχαριάδη, έχετε τον λόγο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Για να δούμε, κύριε Υπουργέ, αυτή την ερώτηση την καταθέτω καταλλήλως ή πρέπει να τη στείλω κάπου αλλού;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Προσηκόντως!

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Έχω ρωτήσει ξανά, λοιπόν, για τον Γιασάμ Αγιαβέφε, ο οποίος φαίνεται να είναι μία αμφιλεγόμενη περίπτωση. Έχει πάρει διάφορες υπηκοότητες. Έχει πάρει τουρκική, σέρβικη, δομινικανή και έγινε τιμητικά Έλληνας πολίτης, όπως για παράδειγμα ο Κρίστοφερ Κινγκ, ο Μαρκ Μαζάουερ, ο Τομ Χανκς, ο Γιάννης Αντετοκούμπο και άλλοι.

Πρώτον, είναι περίεργο ότι γι’ αυτόν τον άνθρωπο, τον οποίον επιλέξατε τιμητικά να κάνετε Έλληνα, δεν έγινε κάποια εκδήλωση να τιμηθεί, να βραβευτεί για το ότι έχει παίξει κάποιο θετικό ρόλο για τη χώρα. Μία μέρα έγινε Έλληνας, μετά έβγαλε εντάλματα ο τουρκικός κλάδος της Ιντερπόλ και φαίνεται από δημοσιεύματα της εφημερίδας «DOCUMENTO» ότι αυτός ο άνθρωπος έχει συλληφθεί δύο με τρεις φορές στα σύνορα με διαφορετικά διαβατήρια και με περίεργες διαδρομές οι οποίες έχουν να κάνουν με μία σειρά από δραστηριότητες που μπορεί να συνδέονται με ξέπλυμα μαύρου χρήματος ή οτιδήποτε άλλο σε ολόκληρα τα Βαλκάνια.

Προφανώς δεν έχω την απαίτηση από εσάς να γνωρίζετε όλα τα ζητήματα τα οποία περνάνε από το Υπουργείο σε βάθος, αλλά όταν κάνουμε τιμητικά κάποιον Έλληνα πολίτη, εν πάση περιπτώσει πρέπει να τον ψάξουμε με έναν τρόπο. Δηλαδή, τι έχει κάνει αυτός; Τον έψαξε η ΕΥΠ; Τον έψαξε η υπηρεσία σας στο Υπουργείο Εσωτερικών που ψάχνει τα διαβατήρια; Ενημερωθήκατε από κάποιον γι’ αυτές τις παράνομες δραστηριότητες και τις διασταυρούμενες πληροφορίες για ταυτότητες και διαβατήρια, πριν τον κάνετε Έλληνα πολίτη; Διότι μιας και μάθατε και εσείς και στο Υπουργείο Εσωτερικών ότι Έλληνας και γεννιέσαι και γίνεσαι, θα πρέπει να μάθουμε τώρα τη διαδικασία μέσα από την οποία ένας άνθρωπος γίνεται τιμητικά Έλληνας πολίτης, γιατί η τιμητική πολιτογράφηση δεν είναι ούτε golden visa ούτε laundry visa, δηλαδή βίζα ξεπλύματος.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ, κύριε Πρόεδρε.

Τώρα, πράγματι, απευθυνθήκατε στο σωστό όργανο. Το καταφέρατε αυτό. Τώρα, 50% επιτυχία είναι αυτό. Δεν είναι κακό. Σας εύχομαι να βελτιώνετε πάντα τα ποσοστά σας.

Κοιτάξτε, λοιπόν, έχετε ξανακάνει ερώτηση για το συγκεκριμένο θέμα και σας έχω απαντήσει. Θα συνοψίσω πάρα πολύ γρήγορα. Αναφορικά με το λευκό ποινικό μητρώο, σας έκανα επίσης μνεία την προηγούμενη φορά του αριθμού του πιστοποιητικού από το οποίο προέκυπτε ότι δεν υπάρχει ζήτημα φυγοποίνου ή φυγοδίκου, κάτι δηλαδή περισσότερο από αυτό το οποίο απαιτεί ο νόμος. Επίσης, σας έχω αναφέρει τη σχετική απόφαση του Αρείου Πάγου με την οποία αρνείται ο Άρειος Πάγος την έκδοση του συγκεκριμένου, κρίνοντας ότι διώκεται για πολιτικούς λόγους από την Τουρκία.

Αυτά όλα τα ξέρετε τώρα, κύριε Ζαχαριάδη, έτσι δεν είναι; Διότι τα έχουμε συζητήσει εδώ και έχουν κατατεθεί. Τα ξέρετε σαν θέμα.

Άρα τώρα επανέρχεστε με ποιο ερώτημα; Επειδή έκανε ένα δημοσίευμα η εφημερίδα «DOCUMENTO», μου λέτε. Να σας ενημερώσω ότι ουδέν νεότερο προσειπείν.

Κατ’ αρχάς, αυτά τα οποία λέτε δεν υπάρχουν στον φάκελο. Να σας πω ότι η ενημέρωση από τις αρμόδιες υπηρεσίες δεν αναφέρουν οτιδήποτε σχετικό. Επομένως να σας πω ότι, ακόμα και από την ανάγνωση του δημοσιεύματος, δεν βλέπω εδώ αξιόποινη πράξη ή ποινική δίωξη. Όταν για κάποιον δεν υπάρχει καταδίκη, δεν υπάρχει ποινική δίωξη, δεν υπάρχει εκκρεμής ποινική υπόθεση, δεν ξέρω σε ποιο κώλυμα αναφέρεστε τώρα και τι δεν σας αρέσει.

Τα υπόλοιπα τα έχουμε συζητήσει και δεν έχει νόημα να αναφερθώ. Δεν έχει νόημα να αναφερθώ στις επενδύσεις που έχει κάνει. Δεν έχει νόημα να αφαιρεθώ στις δωρεές που έχει κάνει. Όλα αυτά τα έχουμε συζητήσει.

Φαντάζομαι ότι το πρόσθετο το οποίο έρχεστε σήμερα να συζητήσουμε εδώ είναι αυτό το δημοσίευμα. Επειδή με ρωτάτε, λοιπόν, αν αυτά ήταν γνωστά, σας λέω προφανώς ότι δεν ήταν γνωστά. Σας λέω ότι δεν υπήρχαν στον φάκελο. Σας λέω ότι δεν υπήρχε τίποτα σχετικό στην αναφορά.

Και με ρωτάτε επίσης, για να το κλείσουμε -γιατί δεν ξέρω αν θα χρειαστεί να δευτερολογήσω-, γιατί δεν έγινε κάποια δημόσια τελετή. Δεν προβλέπεται δημόσια τελετή. Δεν υπάρχει κάποια νομική διαδικασία εδώ. Σε κάποιες περιπτώσεις, οι οποίες μπορεί να έχουν -ας το πω- μια υψηλή επωνυμία, μπορεί να επιλέξει και ο τιμώμενος αλλά και ο τιμών να δώσει μεγαλύτερη δημοσιότητα.

Όμως, δεν υπάρχει κάποια ειδική πρόβλεψη περί δημόσιας τελετής, όπως λέτε. Στον νόμο εκείνο το οποίο γίνεται είναι ότι εκδίδεται το σχετικό προεδρικό διάταγμα και, εν συνεχεία, υπάρχει μια διαδικασία ορκωμοσίας. Αυτά γίνονται και πολύ συχνά σε αυτές τις διαδικασίες ορκωμοσίας δεν παρίσταται καν ο Υπουργός. Δηλαδή, γίνεται σε επίπεδο Γενικού Γραμματέα. Αυτό, όμως, εξαρτάται κυρίως από το τιμώμενο πρόσωπο. Δεν προβλέπεται, λοιπόν, κάτι ιδιαίτερο, πάντως σίγουρα όχι κάποια νομική πρόβλεψη.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Κύριε Ζαχαριάδη, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Δεν είναι και μικρό ποσοστό το 50%, κύριε Υπουργέ. Εξαρτάται από πού το βλέπεις.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Μία στις δύο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Με βάση τη δική σας κρίση.

Μόλις μου είπατε ότι, εάν το δημοσίευμα της εφημερίδας «DOCUMENTO» είναι σωστό, οι υπηρεσίες του Υπουργείου Εσωτερικών δεν σας ενημέρωσαν σωστά, αλλά ότι εν πάση περιπτώσει και η Εθνική Υπηρεσία Πληροφοριών δεν λειτούργησε σωστά, διότι αυτό το πρόσωπο φαίνεται να έχει κάνει ένα ολόκληρο tour στα Βαλκάνια και σε όλη τη χώρα και εσείς να μην έχετε πάρει χαμπάρι.

Και επειδή ήρθε και έκανε κάποιες δωρεές, με τον έναν ή τον άλλον τρόπο, όποιος έρχεται και κάνει μία δωρεά, το Υπουργείο Εσωτερικών αποφασίζει να τον κάνει Έλληνα πολίτη, χωρίς να ψάξει τη διαδρομή του, χωρίς να ψάξει το γεγονός ότι είχε πάρει, αν δεν κάνω λάθος, και την υπηκοότητα του ψευδοκράτους; Είναι ένα θέμα αυτό, να κάνετε Έλληνα πολίτη κάποιον ο οποίος είχε πάρει την υπηκοότητα του ψευδοκράτους. Εν πάση περιπτώσει, αυτοί δεν έψαξαν.

Στο Facebook αυτόν τον κ. Αγιαβέφε δεν τον ψάξατε λίγο; Δηλαδή, το γεγονός ότι έχει κάνει αναρτήσεις επιχαίροντας την ημέρα του ξεριζωμού του Ελληνισμού από τη Σμύρνη και της μεγάλης σφαγής, πρέπει να είσαι η CIA ή η οποιαδήποτε μυστική υπηρεσία, για να το βρεις; Ψάξτε τα αυτά, κύριε Βορίδη. Κάνατε Έλληνα πολίτη τιμητικά κάποιον ο οποίος έχει αναρτήσει στο Facebook τη σφαγή στη Σμύρνη. Δεν το βλέπετε το θέμα; Επειδή, λέει, έκανε κάποιες επενδύσεις. Ψάξτε τα αυτά και, αν τα βρείτε και αν τα διασταυρώσετε, θα δούμε ποια είναι η αντίστροφη διαδικασία. Δεν είναι αστείο η ελληνική ιθαγένεια. Δεν είναι πλάκα.

Δεν ξέρω αν έχετε να πείτε κάτι, διότι πιθανόν μπορεί να μη γνωρίζετε κάτι. Εγώ δεν σας καταγγέλλω ότι γνωρίζετε, αλλά σας καταγγέλλω ότι περνάνε πολλά πράγματα κάτω από τα ραντάρ και πρέπει να είστε πολύ πιο προσεκτικοί.

Από το να είστε αυστηρός και να κάνετε παρατηρήσεις για σωστό ή λάθος κοινοβουλευτικό έλεγχο, αυξήστε τη δοσολογία της αυστηρότητας όχι στην Αντιπολίτευση, αλλά στις υπηρεσίες σας, στην Εθνική Υπηρεσία Πληροφοριών.

Έχει έρθει και άλλο θέμα σήμερα, με την πράκτορα της Ρωσίας, η οποία πήρε ιθαγένεια το 2019. Πρέπει να τα ψάξουμε αυτά, να δούμε τι έγινε και πώς, να δούμε το σύστημα της χώρας αν έχει κενά, αν δεν έχει. Δεν θέλω να μου απαντήσετε. Θα καταθέσω, αν χρειαστεί, καινούργια ερώτηση για αυτό το θέμα, γιατί θέλει έρευνα.

Όμως, αντί να μαλώνετε στο Κοινοβούλιο, τραβήξτε κανένα αυτί μέσα στο Υπουργείο, κάντε καμμιά πραγματική αξιολόγηση εκεί πέρα, ποιος δίνει και ποιος δεν δίνει τις πληροφορίες.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ο κ. Ζαχαριάδης πάλι βρέθηκε σε μια κατάσταση αμηχανίας.

Γιατί βρίσκεστε, κύριε Ζαχαριάδη, σε κατάσταση αμηχανίας; Για έναν πάρα πολύ απλό λόγο: Διότι έρχεστε με ένα δημοσίευμα το οποίο δεν αναφέρει καμμία πραγματική νομική προϋπόθεση από αυτές οι οποίες υπάρχουν στον νόμο.

Και, για να μιλήσουμε για αυστηρότητα, εγώ δεν ξέρω αν είμαι αυστηρός ως άνθρωπος -ελπίζω πως όχι-, αλλά έχω μια αφοσίωση σε αυτό που είναι ο νόμος, γιατί είναι το μόνο το οποίο τελικά μας συνδέει όλους και εσάς με τις δικές σας ιδεολογικές απόψεις και εμένα με τις δικές μου ιδεολογικές απόψεις και οποιονδήποτε με τις διάφορες προγραμματικές ή αξιακές του θέσεις. Ο καθένας έχει τη γνώμη του, αλλά αυτό που μας συνέχει όλους είναι ο νόμος, γιατί ο νόμος είναι αυτό το οποίο μάς διέπει και στο οποίο με έναν τρόπο συμφωνήσαμε να υπάρχει.

Τι λέει ο νόμος, εν προκειμένω; Ο νόμος αφήνει ευρύτατη, πράγματι, διακριτική ευχέρεια στον Υπουργό Εσωτερικών να αποφασίζει για τα θέματα τιμητικής πολιτογράφησης, διαπιστώνοντας ή διακριβώνοντας δύο βασικές προϋποθέσεις. Τι; Αν υπάρχουν εξαιρετικές, επωφελείς πράξεις οι οποίες έχουν γίνει ή, ακόμα, μπορεί να αναφέρεται και σε μελλοντικές, μη γεγενημένες πράξεις -αυτό λέει ο νόμος-, οι οποίες εκτιμά ο Υπουργός Εσωτερικών ότι μπορεί να ωφελήσουν το έθνος; Γιατί, λοιπόν; Διότι αφήνει, πράγματι, μια ευρύτατη διακριτική ευχέρεια.

Ποια είναι η αρνητική προϋπόθεση που τίθεται για την τιμητική πολιτογράφηση; Να μην έχει τελέσει αδικήματα. Πώς διαπιστώνεται η έλλειψη τελέσεως αδικημάτων; Ακούστε. Ο νόμος εδώ δέχεται ακόμα και μια υπεύθυνη δήλωση. Με μια υπεύθυνη δήλωση του τιμωμένου μπορεί να καλυφθεί η απαίτηση νομιμότητος που υπάρχει.

Με εγκαλείτε για το συγκεκριμένο. Έχω αναφερθεί σε αυτό. Συστατική επιστολή από Υπουργό, συστατική επιστολή από μέλος της ιεραρχίας, δύο συστατικές επιστολές. Διαπιστωμένη και διακριβωθείσα επένδυση άνω των 15 εκατομμυρίων ευρώ. Διακριβωμένη και διαπιστωθείσα δωρεά, άνω του 1,5 εκατομμυρίου ευρώ, με συστατικές επιστολές από ανώτατους αξιωματικούς της Αστυνομίας και ανώτατους εκκλησιαστικούς παράγοντες. Αυτό είναι το δεδομένο.

Πάμε τώρα στο ποινικό μέρος. Στο ποινικό μέρος υπάρχει απόφαση του Αρείου Πάγου, δηλαδή του ανωτάτου δικαστηρίου -δεν έχουμε κάτι περισσότερο-, που λέει ότι διώκεται και είναι πρόσφυγας. Λευκό ποινικό μητρώο προσκομισθέν και επιπροσθέτως, επειδή μου μιλάτε για την επιμέλεια, πιστοποιητικό ελλείψεως φυγοποίνου ή φυγοδίκου, που αυτό δεν ζητείται από κανέναν. Κανένας δεν το ζητά. Προσέξτε, λοιπόν, αυτό για την επιμέλεια, γιατί μου λέτε για αυτό.

Και τώρα μου αναφέρεστε σε ένα δημοσίευμα, σύμφωνα με το οποίο εμπλέκεται σε μια ποινική δικογραφία. Τι σημαίνει «εμπλέκεται σε μια ποινική δικογραφία»; Έχει ασκηθεί ποινική δίωξη; Αφού δεν εκκρεμεί ποινική δίωξη. Υπάρχει κάτι; Τι; Ότι αναφέρεται το όνομά του σε κάποια δικογραφία; Αν αύριο αναφερθεί το δικό σας, τι θα κάνουμε; Θα θεωρήσουμε ότι είναι πρόβλημα; Κάποιος λέει κάτι για εσάς σε μια ποινική δικογραφία. Και;

Άρα, λοιπόν, προσέξτε: Από όλα αυτά τα οποία σάς είπα τι ήρθαμε σήμερα να συζητήσουμε; Ένα δημοσίευμα που λέει ότι υπάρχουν κάποιες πληροφορίες, ότι σε κάποια δικογραφία εμπλέκεται το όνομά του. Και μετά μου λέτε διάφορα φρονηματικού χαρακτήρα, δηλαδή τι; Αν είχε πάρει υπηκοότητα από το ψευδοκράτος. Ναι, την πήρε για έξι μήνες και του την αφαίρεσαν. Αυτό το ψευδοκράτος τού την αφαίρεσε. Τι σας λέει αυτό; Γιατί αφαιρέθηκε; Πώς αφαιρείς υπηκοότητα; Προφανώς, κάτι υπάρχει εδώ.

Θέλω, λοιπόν, να σας πω ότι προσπαθείτε επίμονα να σηκώσετε ένα ζήτημα το οποίο, αφ’ ενός, το έχουμε συζητήσει και, αφ’ ετέρου, εάν με ρωτάτε εάν υπάρχει κάποιο νεότερο στοιχείο -γιατί αυτό με ρωτάτε- στον φάκελο, στον φάκελο που εξέτασα εγώ δεν υπήρχε κανένα νεότερο στοιχείο. Τα ξέρετε τα στοιχεία που υπάρχουν. Και σε ό,τι αφορά αυτά που μου λέτε, για το εάν υπάρχουν, δεν μπορώ να αναφερθώ τώρα σε απόρρητες εκθέσεις. Σας λέω, όμως, ότι και στις απόρρητες εκθέσεις δεν προκύπτει οτιδήποτε επιλήψιμο.

Άρα, λοιπόν, εκείνο που έρχεστε και μου λέτε τώρα είναι να συζητήσω την αξιοπιστία του δημοσιεύματος μιας εφημερίδας. Εγώ σέβομαι όλες τις εφημερίδες, σέβομαι όλα τα δημοσιεύματα, αλλά προφανώς εδώ πρέπει να χρειαζόμαστε κάτι περισσότερο από την απλή αναφορά σε ένα δημοσίευμα, για να προξενήσει αυτό έννομες συνέπειες.

Θέλουμε κάτι περισσότερο. Θα έπρεπε κι εσείς να θέλετε κάτι περισσότερο, αντί να φέρνετε τέτοιου είδους κοινοβουλευτικούς ελέγχους και να τους συζητάμε σήμερα εδώ.

**ΠΡΟΕΔΡΕΥΩΝ (Γεώργιος Λαμπρούλης):** Προχωρούμε στη συζήτηση της τελευταίας για σήμερα επίκαιρης ερώτησης, που είναι η δέκατη τέταρτη με αριθμό 563/13-3-2023 επίκαιρη ερώτηση δεύτερου κύκλου του Βουλευτή Λασιθίου του Συνασπισμού Ριζοσπαστικής Αριστεράς κ. Εμμανουήλ Θραψανιώτη προς τον Υπουργό Υγείας, με θέμα: «Επίσπευση διαδικασιών για την ολοκλήρωση του Τμήματος Φυσικής και Ιατρικής Αποκατάστασης Νεάπολης Λασιθίου».

Θα απαντήσει η Αναπληρώτρια Υπουργός Υγείας κ. Ασημίνα Γκάγκα.

Κύριε Θραψανιώτη, έχετε τον λόγο για την πρωτολογία σας.

**ΕΜΜΑΝΟΥΗΛ ΘΡΑΨΑΝΙΩΤΗΣ:** Ευχαριστώ πολύ, κύριε Πρόεδρε.

Κυρία Υπουργέ, το Κέντρο Φυσικής και Ιατρικής Αποκατάστασης Νεάπολης αποτελούσε έναν οραματικό στόχο της τοπικής κοινωνίας. Η ιδέα ξεκίνησε το 2000 και, παρά τις προσπάθειες των κατοίκων και των αρμοδίων, προχώρησε ελάχιστα. Το Διοικητικό Συμβούλιο του Συλλόγου «Οι Φίλοι του Παιδιού της Κρήτης» σε συνέντευξή του τον Αύγουστο του 2014, δηλαδή δέκα χρόνια μετά, αναρωτιέται ποιος δεν θέλει το Κέντρο Αποκατάστασης Λασιθίου.

Πρόκειται για ένα έργο που θα κατασκευαστεί σε δωρεάν παραχωρημένο οικόπεδο από το Σωματείο «Οι Φίλοι του Παιδιού της Κρήτης», στις προθέσεις του οποίου ήταν να συμμετέχει οικονομικά στην κατασκευή και που, όπως επεσήμανε στη συνέντευξή του επίσης, το «Διαλυνάκειο» Νοσοκομείο με την κατάλληλη αξιοποίηση της περιουσίας θα μπορούσε να συμβάλει και στη λειτουργία του.

Η κυβέρνηση ΣΥΡΙΖΑ αναγνωρίζοντας το δίκαιο του αιτήματος δεσμεύτηκε για το έργο και στις 15-2-2017 εκδόθηκε το ΦΕΚ 442 του νέου Οργανισμού Γενικό Νοσοκομείο - Κέντρο Υγείας Νεαπόλεως «Διαλυνάκειο» για το Τμήμα Φυσικής και Ιατρικής Αποκατάστασης. Στις 20-4-2017 με απόφαση του τότε αναπληρωτή Υπουργού Υγείας κ. Παύλου Πολάκη έγινε στον περιφερειάρχη της Κρήτης ανάθεση αρμοδιοτήτων για την έγκριση της προμελέτης, της οριστικής μελέτης, της μελέτης εφαρμογής και των τευχών δημοπράτησης του έργου με την απαραίτητη προϋπόθεση να ληφθούν υπ’ όψιν οι επισυναπτόμενες παρατηρήσεις της διεύθυνσης τεχνικών υπηρεσιών του Υπουργείου Υγείας.

Στις 13-11-2017 με την 784 απόφαση της διοικήτριας της 7ης ΥΠΕ εγκρίθηκε το κτηριακό πρόγραμμα του ΚΕΦΙΑΠ και στις 4-5-2018 έγινε τελική προεκτίμηση αμοιβής της μελέτης με 785.632 ευρώ. Στις 23-8-2018 εγκρίθηκε η διάθεση πίστωσης και τα τεύχη δημοπράτησης- μελέτης πέρα από την επίσπευση των διαδικασιών.

Το σημαντικότερο που ενδιαφέρει τους πολίτες είναι το συγκεκριμένο έργο ΚΕΦΙΑΠ, το οποίο θα αποτελέσει την πρώτη μοναδική δημόσια υγειονομική μονάδα αποκατάστασης κλειστής νοσηλείας στην Κρήτη, δυναμικότητας σαράντα κλινών και θα δώσει τη δυνατότητα στα άτομα με προβλήματα να μην αναγκάζονται να ταξιδεύουν εκτός Κρήτης ή να προσφεύγουν σε ιδιωτικές δομές για την αποκατάσταση της υγείας τους.

Και το ερώτημα, κυρία Υπουργέ, είναι: Γιατί από 23-8-2018, που εγκρίθηκε η διάθεση πίστωσης, το έργο έχει καθυστερήσει; Ποιοι είναι οι λόγοι και πότε προβλέπεται να ολοκληρωθούν οι διαδικασίες για να ξεκινήσει αυτό το τόσο σημαντικό έργο, το κέντρο Φυσικής και Ιατρικής Αποκατάστασης στη Νεάπολη;

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Γκάγκα, έχετε τον λόγο για την πρωτολογία σας.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Καλημέρα σας.

Να βάλουμε τα πράγματα σε μια χρονική σειρά. Έγινε μια δωρεά οικοπέδου από τον Σύλλογο Φίλων του Παιδιού Κρήτης, όπως είπατε. Αποφασίστηκε το 2009 και ολοκληρώθηκε το 2010. Έγινε μια τροποποίηση του οργανικού των νοσοκομείων, ώστε να συμπεριλάβει το ΚΕΦΙΑΠ το 2012, όχι το 2017. Το 2017 μπήκαν στα χαρτιά κλίνες, αλλά μόνο στα χαρτιά. Τίποτε άλλο.

Υπάρχει μια απόφαση υπογεγραμμένη από τον κ. Μάκη Βορίδη ως Υπουργό Υγείας τον Ιανουάριο του 2015 που εγκρίνει τη σκοπιμότητα της ολοκλήρωσης της μελέτης και της υλοποίησης του έργου: «Τμήμα Φυσικής Ιατρικής και Αποκατάστασης Λασιθίου». Αυτό έγινε τον Ιανουάριο του 2015, πριν αναλάβει ο ΣΥΡΙΖΑ.

Από εκεί και πέρα δεν ξέρω τι έγινε με το έργο, γιατί η μελέτη του έργου ανατέθηκε το 2020, πάλι από την κυβέρνηση της Νέας Δημοκρατίας. Η μελέτη γίνεται τώρα. Το έργο είναι να χρηματοδοτηθεί από την Περιφέρεια Κρήτης και τους πόρους του νοσοκομείου. Δεν έχουμε λάβει την τελική μελέτη που χρηματοδοτήθηκε και από το νοσοκομείο και από την Περιφέρεια Κρήτης. Περιμένουμε αυτά τα αποτελέσματα.

Να πω ότι σε αυτό το διάστημα, επειδή το έργο δεν μπορεί να γίνει με τους κανονικούς όρους δόμησης, έχει ζητήσει η Περιφέρεια Κρήτης υπέρβαση των όρων δόμησης. Το Υπουργείο έχει εγκρίνει την αύξηση αυτή μέσα σε αυτή τη χρονιά και την έχει εγκρίνει και ο Δήμος Αγίου Νικολάου της Νεάπολης και περιμένουμε την τελική μελέτη, όπως σας είπα.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Θραψανιώτη, έχετε τον λόγο για τη δευτερολογία σας.

**EMMANOYHΛ ΘΡΑΨΑΝΙΩΤΗΣ:** Κυρία Υπουργέ, σας παραπέμπω στο ΦΕΚ 442/15-2-2017 που εγκρίνει την έκδοση του νέου Οργανισμού Γενικού Νοσοκομείου – Κέντρου Υγείας Νεάπολης. Αυτό είναι το ένα.

Το δεύτερο που θέλω να πω γι’ αυτό που είπατε είναι ότι στην ουσία δεν έχει γίνει κανένα ουσιαστικό βήμα για τη δημιουργία του Κέντρου Αποκατάστασης στη Νεάπολη. Θα μου επιτρέψετε επίσης να σας πω ότι αυτό το κέντρο είναι αναγκαίο να γίνει, γιατί θα στηρίξει και την τοπική οικονομία, αλλά κυρίως θα δώσει τη δυνατότητα σε ανθρώπους που έχουν ανάγκη να προχωρήσουν στην αποκατάσταση της υγείας τους. Φαίνεται όμως ότι, όπως λέει στη συνέντευξή του το Σωματείο Φίλων Νοσοκομείου Παιδιών Κρήτης, υπάρχει μια σχετική καθυστέρηση και δεν πρόκειται να προχωρήσει γρήγορα.

Όμως, εκτός από το θέμα του κέντρου αποκατάστασης, το οποίο καθυστερεί αλλά δεν υπάρχει πρόβλημα, εμείς δεσμευόμαστε ότι θα το συνεχίσουμε και θα κατασκευαστεί πολύ γρήγορα με βάση και τις προϋποθέσεις και την προεργασία που έγινε.

Όμως, κυρία Υπουργέ, θέλω να επανέλθω στην προηγούμενη επίκαιρη ερώτηση που αφορούσε την παράταση στην εργασία του διευθυντή της οφθαλμολογικής κλινικής κ. Βασιλαρά. Απαξιώσατε τον διευθυντή κ. Βασιλαρά με την τοποθέτησή σας και τον απαξιώσατε γιατί εδώ υπάρχουν δύο συγκεκριμένες τοποθετήσεις. Η μία είναι η εισήγηση της υπηρεσίας και του προέδρου, ο οποίος λέει ότι χρειάζεται να παραμείνει στη θέση του γιατί αλλιώς θα κλείσει η οφθαλμολογική κλινική, όπως και έκλεισε …

**ΠΡΟΕΔΡΕΥΩΝ (Γεώργιος Λαμπρούλης):** Κύριε Θραψανιώτη, συγγνώμη, με όλον τον σεβασμό στα ζητήματα που θίγετε τώρα, αλλά το κομμάτι αυτό που μόλις τώρα ξεκινήσατε, αν κατάλαβα καλά από τα λεγόμενά σας, αποτέλεσε αντικείμενο συζήτησης στο πλαίσιο του κοινοβουλευτικού ελέγχου.

**EMMANOYHΛ ΘΡΑΨΑΝΙΩΤΗΣ:** Κύριε Πρόεδρε, έχετε απόλυτο δίκιο.

**ΠΡΟΕΔΡΕΥΩΝ (Γεώργιος Λαμπρούλης):** Το να το αναφέρετε τώρα …

**EMMANOYHΛ ΘΡΑΨΑΝΙΩΤΗΣ:** Θέλω να πω το εξής …

**ΠΡΟΕΔΡΕΥΩΝ (Γεώργιος Λαμπρούλης):** Ξέρετε τη διαδικασία, δεν είστε νέος Βουλευτής, παλιός είστε.

**EMMANOYHΛ ΘΡΑΨΑΝΙΩΤΗΣ:** Θέλω μόνο να πω το εξής, κύριε Πρόεδρε…

**ΠΡΟΕΔΡΕΥΩΝ (Γεώργιος Λαμπρούλης):** Η συγκεκριμένη επίκαιρη ερώτηση που κάνατε έχει ένα συγκεκριμένο θέμα. Πάνω σε αυτό το θέμα διεξάγεται η συζήτηση.

**EMMANOYHΛ ΘΡΑΨΑΝΙΩΤΗΣ:** Κύριε Πρόεδρε, συμφωνώ απόλυτα μαζί σας.

**ΠΡΟΕΔΡΕΥΩΝ (Γεώργιος Λαμπρούλης):** Αν είναι να κάνετε μια αναφορά, εντάξει, να κάνετε μια αναφορά, να δείξουμε ανοχή, τι να πω, αλλά τώρα ανοίγετε ολόκληρη συζήτηση για ένα άλλο ζήτημα σοβαρό –ο καθένας το εκτιμά, δεν έχω αντίρρηση σε αυτό-, αλλά ο κοινοβουλευτικός έλεγχος αυτός είναι. Συγγνώμη που σας διέκοψα, θα σας δώσω τον χρόνο, αλλά …

**EMMANOYHΛ ΘΡΑΨΑΝΙΩΤΗΣ:** Υπάρχει, όμως, σοβαρό θέμα, κύριε Πρόεδρε …

**ΠΡΟΕΔΡΕΥΩΝ (Γεώργιος Λαμπρούλης):** Ας μείνουμε στα της ερώτησης.

**ΕΜΜΑΝΟΥΗΛ ΘΡΑΨΑΝΙΩΤΗΣ:** Θα συμφωνήσω, όμως υπάρχει ένα σοβαρό πρόβλημα. Επειδή, κύριε Πρόεδρε, ο Βουλευτής δεν έχει τη δυνατότητα να απαντήσει στη δευτερολογία και επειδή η Υπουργός στην προηγούμενη ερώτηση απαξίωσε τον ΣΥΡΙΖΑ και είπε συγκεκριμένα: «Πλάκα μου κάνετε, κύριε Θραψανιώτη, αδειάσατε τα νοσοκομεία», θέλω να επιβεβαιώσω σήμερα και να τονίσω ότι σήμερα υπηρετούν λιγότεροι γιατροί απ’ ό,τι υπηρετούσαν τον Οκτώβριο του 2019.

Τελειώνοντας, να πω ότι θα επανέλθω και με άλλη ερώτηση και βέβαια έχω ζητήσει και κατάθεση εγγράφων για να αποδειχθούν αυτά τα οποία λέω.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κυρία Υπουργέ, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ευχαριστώ, κύριε Πρόεδρε.

Να σας διαβάσω το ΦΕΚ του 2012 που βάζει το ΚΕΦΙΑΠ και είναι στις 16 Μαΐου του 2012. Να σας πω και ποιος το υπογράφει αυτό το ΦΕΚ του ΚΕΦΙΑΠ. Το υπογράφει ο Υπουργός Ανδρέας Λοβέρδος από το 2012. Δεν το έκανε, λοιπόν, ο ΣΥΡΙΖΑ, προηγείται του ΣΥΡΙΖΑ. Ο ΣΥΡΙΖΑ το μόνο που έκανε είναι ότι έγραψε στα χαρτιά κλίνες και δεν έκανε απολύτως τίποτε άλλο. Ήταν στον αέρα, χωρίς να υπάρχει έργο, χωρίς να υπάρχει τίποτε.

Να σας ξαναπώ, λοιπόν, ότι η έγκριση σκοπιμότητας δόθηκε από τον Μάκη Βορίδη τον Ιανουάριο του 2015 και ήρθατε εσείς ως κυβέρνηση. Από το 2015 έως το 2019 τι κάνατε γι’ αυτό το έργο; Γιατί έρχεστε και ζητάτε και ρέστα!

Με συγχωρείτε, αλλά πραγματικά ήσασταν αδιανόητοι στην υγεία όλα τα χρόνια της κυβέρνησής σας. Το είπα, το λέω και θα το ξαναλέω. Τα νοσοκομεία έμειναν στο έλεος του θεού. Γενικά η υγεία έμεινε στο έλεος του θεού. Άδειασαν τα νοσοκομεία επί διακυβέρνησής σας.

Επίσης, να σας πω ότι το 2020 η Περιφέρεια της Κρήτης ανέθεσε σε μια εταιρεία –να μην πω όνομα από Βουλής- και περιμένουμε τη μελέτη. Επειδή η μελέτη φαίνεται ότι ξεπερνάει τους όρους δόμησης έχουμε ήδη εγκρίνει την υπέρβαση του συντελεστή και περιμένουμε τις τελικές μελέτες.

Εμείς κάνουμε, δεν λέμε. Εσείς λέτε, δεν κάνετε.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης)**: Δεν θα συζητηθούν, κατόπιν συνεννόησης, οι εξής ερωτήσεις:

Η δεύτερη με αριθμό 541/8-3-2023 επίκαιρη ερώτηση πρώτου κύκλου του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Εξωτερικών, με θέμα: «Ο γολγοθάς της μετάκλησης εργατών από τρίτες χώρες δημιουργεί απόγνωση στον πρωτογενή τομέα».

Η τρίτη με αριθμό 549/13-3-2023 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς την Υπουργό Παιδείας και Θρησκευμάτων με θέμα: «Εκφασισμός εκπαιδευτικών μέσω επιμόρφωσης του Υπουργείου Παιδείας και Θρησκευμάτων (ΥΠΑΙΘ)».

Η έκτη με αριθμό 550/13-3-2023 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Οικονομικών, με θέμα: «Μέτρα για την προστασία δανειοληπτών ελβετικού φράγκου».

Ομοίως, η ένατη με αριθμό 556/13-3-2023 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υποδομών και Μεταφορών, με θέμα: «Επικίνδυνες ελλείψεις προσωπικού στα περιφερειακά αεροδρόμια της χώρας».

Η ενδέκατη με αριθμό 557/13-3-2023 επίκαιρη ερώτηση δεύτερου κύκλου του Βουλευτή Βοιωτίας του Κινήματος Αλλαγής κ. Γεωργίου Μουλκιώτη προς τον Υπουργό Υγείας, με θέμα: «Άμεση αντιμετώπιση της υποστελέχωσης και των προβλημάτων των μεταφορικών μέσων του ΕΚΑΒ στη Βοιωτία».

Η τέταρτη με αριθμό 542/9-3-2023 επίκαιρη ερώτηση πρώτου κύκλου του Βουλευτή Σερρών της Ελληνικής Λύσης κ. Κωνσταντίνου Μπούμπα προς τον Υπουργό Αγροτικής Ανάπτυξης και Τροφίμων, με θέμα: «Τεράστια τα προβλήματα των μελισσοκόμων στην ελληνική επικράτεια».

Επίσης, η πέμπτη με αριθμό 554/13-3-2023 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Οικονομικών, με θέμα: «Άμεσες ενέργειες προκειμένου να αρθούν οι παράνομες κατασχέσεις σε ενισχύσεις πρώτης αρωγής σεισμόπληκτων συμπολιτών μας, αλλά και να προστατευτούν μέχρι να χρησιμοποιηθούν για τον σκοπό που καταβλήθηκαν».

Η όγδοη με αριθμό 555/13-3-2023 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Οικονομικών, με θέμα: «Απαλλαγή από τον ΦΠΑ των δαπανών επισκευής και ανοικοδόμησης σεισμόπληκτων κτηρίων».

Η έβδομη με αριθμό 560/13-3-2023 επίκαιρη ερώτηση δεύτερου κύκλου του Βουλευτή Λέσβου του Συνασπισμού Ριζοσπαστικής Αριστεράς κ. Ιωάννη Μπουρνούς προς τον Υπουργό Ναυτιλίας και Νησιωτικής Πολιτικής, με θέμα: «Να σταματήσει η συστηματική απαξίωση του μεταφορικού ισοδύναμου».

Η δωδέκατη με αριθμό 562/13-3-2023 επίκαιρη ερώτηση δεύτερου κύκλου του Βουλευτή Λέσβου του Συνασπισμού Ριζοσπαστικής Αριστεράς κ. Ιωάννη Μπουρνούς προς τον Υπουργό Περιβάλλοντος και Ενέργειας με θέμα: «Να αποτραπεί οριστικά η επιχειρούμενη περιβαλλοντική υποβάθμιση στο Αφεντέλι της Ερεσού Λέσβου».

Η δεύτερη με αριθμό 547/10-3-2023 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κινήματος Αλλαγής κ. Δημητρίου Κωνσταντόπουλου προς τον Υπουργό Εθνικής Άμυνας, με θέμα: «Ασφαλής λειτουργία και τήρηση του πλαισίου συνεργασίας για το στρατιωτικό αεροδρόμιο Ακτίου».

Η πέμπτη με αριθμό 548/13-3-2023 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Ανάπτυξης και Επενδύσεων, με θέμα: «Εγκληματικά σχέδια για σταθμό παραγωγής ρεύματος από φυσικό αέριο στο Χαϊδάρι».

Η τέταρτη με αριθμό 546/10-3-2023 επίκαιρη ερώτηση δεύτερου κύκλου του Βουλευτή Χίου του Συνασπισμού Ριζοσπαστικής Αριστεράς κ. Ανδρέα Μιχαηλίδη προς τον Υπουργό Ναυτιλίας και Νησιωτικής Πολιτικής, με θέμα: «Απαράδεκτη καθυστέρηση του Υπουργείου στον εκσυγχρονισμό του θεσμικού πλαισίου που αφορά τα σωστικά μέσα».

Η πρώτη με αριθμό 545/10-3-2023 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Τα ρουσφέτια της Νέας Δημοκρατίας στο μοίρασμα του ηλεκτρικού χώρου συνεχίζονται εις βάρος της ενεργειακής δημοκρατίας και των μικρών παραγωγών» δεν θα συζητηθεί λόγω κωλύματος του Βουλευτή.

Η τρίτη με αριθμό 558/13-3-2023 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Ναυτιλίας και Νησιωτικής Πολιτικής, με θέμα: «Για τα οξυμένα προβλήματα των αλιέων του Νομού Ηρακλείου» δεν θα συζητηθεί λόγω κωλύματος του Βουλευτή.

Κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 10.22΄ λύεται η συνεδρίαση για τη Δευτέρα 20 Μαρτίου 2023 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με τη ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**